Indien jy vandag te besig was om op hoogte te bly van die jongste nuus, moenie bekommerd wees nie! Hier is 'n oorsig van die belangrikste nuusstories waarvan jy moet weet.
Meer as 20 000 mense is in die 2017-’18-boekjaar in Suid-Afrika vermoor – dit is die hoogste aantal moorde wat die afgelope tien jaar in ’n enkele boekjaar aangemeld is. Dit blyk uit die jongste misdaadstatistieke vir die 2017-’18-boekjaar wat die polisie Dinsdag in die parlement bekend gemaak het.
Die grootste petrolprysstyging in langer as drie en ’n half jaar lê in Oktober vir motoriste voor. Die pyn by die pomp gaan aansienlik meer as R1 per liter beloop, tensy die rand oor die volgende week drasties versterk en die olieprys daal.
Die Gautengse onderwysdepartement het sy kommer uitgespreek oor ’n video waarin ’n gr. 10-leerling vir ’n ander leerling ’n skootdans doen. Die video is glo in Februarie vanjaar by die Sikhululekile High School geneem.
Een van die gewildste paartjies van die TV-program Boer soek 'n vrou het aangekondig hulle is verloof. Adriaan Geldenhuys en Helene Retief het die nuus Maandag op Facebook bekend gemaak.